Document ID: 32003R0349

Κανονισμός (ΕΚ) αριθ. 349/2003 της Επιτροπής
της 25ης Φεβρουαρίου 2003
για αναστολή εισαγωγής στην Κοινότητα δειγμάτων από ορισμένα είδη άγριας πανίδας και χλωρίδας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους(1), όπως τροποποιήθηκε τελευταία από τον κανονισμό (ΕΚ) αριθ. 2476/2001 της Επιτροπής(2), και ιδίως το άρθρο 19 σημείο 2,
Μετά από διαβουλεύσεις με την ομάδα επιστημονικής εξέτασης,
Εκτιμώντας τα ακόλουθα:
(1) Η εισαγωγή ορισμένων δειγμάτων στην Κοινότητα μπορεί να περιοριστεί από την Επιτροπή σύμφωνα με τους όρους που προβλέπονται στο άρθρο 4 παράγραφος 6 του κανονισμού (EΚ) αριθ. 338/97.
(2) Ο κατάλογος των δειγμάτων, των οποίων η εισαγωγή στην Κοινότητα αναστέλλεται, καταρτίστηκε για τελευταία φορά με τον κανονισμό (ΕΚ) αριθ. 2087/2001 της Επιτροπής, της 24ης Οκτωβρίου 2001, για την αναστολή εισαγωγής στην Κοινότητα δειγμάτων από ορισμένα είδη άγριας πανίδας και χλωρίδας(3). Ο εν λόγω κατάλογος επιβάλλεται να αναθεωρηθεί με βάση τις πλέον πρόσφατες διαθέσιμες πληροφορίες. Συνεπώς, για λόγους σαφήνειας, ο κανονισμός (ΕΚ) αριθ. 2087/2001 καταργείται και αντικαθίσταται από τον παρόντα κανονισμό.
(3) Έχουν διεξαχθεί διαβουλεύσεις με τις χώρες προέλευσης των ειδών που υπόκεινται στους εν λόγω περιορισμούς.
(4) Το άρθρο 41 του κανονισμού (ΕΚ) αριθ. 1808/2001 της Επιτροπής, της 30ής Αυγούστου 2001(4), το οποίο προβλέπει λεπομερείς κανόνες σχετικά με την εφαρμογή του κανονισμού (ΕΚ) αριθ. 338/97 του Συμβουλίου, για την προστασία των ειδών άγριας πανίδας και χλωρίδας με τον έλεγχο του εμπορίου τους, περιλαμβάνει διατάξεις για την εφαρμογή εκ μέρους των κρατών μελών των περιορισμών που έχει καθιερώσει η Επιτροπή.
(5) Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής για το εμπόριο της άγριας πανίδας και χλωρίδας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Υπό την επιφύλαξη των διατάξεων του άρθρου 41 του κανονισμού (EΚ) αριθ. 1808/2001, αναστέλλεται η εισαγωγή στην Κοινότητα δειγμάτων των ειδών της άγριας πανίδας και χλωρίδας που αναφέρονται στο παράρτημα του παρόντος κανονισμού.
Άρθρο 2
Ο κανονισμός (EΚ) αριθ. 2087/2001 καταργείται.
Οι αναφορές στον καταργηθέντα κανονισμό θα ερμηνεύονται ως αναφορές στον παρόντα κανονισμό.
Άρθρο 3
Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 2003.

Labels: 3
5
20